

REPUBLIKA HRVATSKA

BRODSKO-POSAVSKA ŽUPANIJA

OPĆINA REŠETARI

**UPUTE ZA PRIJAVITELJE**

**MJERA 1**. Pravo na oslobođenje od plaćanja komunalnog doprinosa prilikom gradnje, rekonstrukcije ili dogradnje kuće (u daljnjem tekstu ; Mjera 1.)

**MJERA 2**. Pravo na oslobođenje od plaćanja komunalne naknade prve 3 godine od dana početka korištenja nekretnine (u daljnjem tekstu: Mjera 2.)

**MJERA 3**. Pravo na sufinanciranje rate kredita za vrijeme trajanja subvencija

Rešetari,

Datum objave: 29. srpnja 2024. godine

**I. UVOD**

Ovim Uputama za prijavitelje - dalje: Uputa, uređuje se način podnošenja zahtjeva za MJERU 1., MJERU 2. i MJERU 3. u skladu s uvjetima iz Programa mjera za poticanje rješavanja stambenog pitanja na području Općine Rešetari („Službeni glasnik Općine Rešetari“ broj 16/22) - dalje: Program

te Javnom pozivu za ostvarivanje prava iz Programa mjera za poticanje rješavanja stambenog pitanja na području Općine Rešetari za 2024. godini (KLASA: 370-03/24-01/01, URBROJ: 2178-18-01/01-24-2 od 29. srpnja 2024. godine) - dalje: Javni poziv.

**II. PRIHVATLJIVI KORISNICI MJERA TEMELJEM PROGRAMA**

Prihvatljivi korisnici mjera su obitelji, samci ili jednoroditeljska obitelj, koji u trenutku podnošenja Zahtjeva nisu stariji od 45 godina te koji, odnosno čiji bračni ili izvanbračni drug, životni partner ili neformalni životni partner u vlasništvu nema stan, odnosno ima kuću koje su u takvom stanju uporabljivosti da ne postoje higijenski ili tehnički uvjeti za život, koju prodaje radi kupnje većeg stana ili kuće odnosno gradnje/ dogradnje/rekonstrukcije ili adaptacije kuće zbog potreba vlastitog stanovanja.

Mjere iz Programa odobravaju se samo za kupnju stana ili kuće odnosno za gradnju/rekonstrukciju/adaptaciju kuće, koja ima akt za građenje, odnosno koja ima akt za uporabu građevine.

Valjanim prijaviteljem smatra se i podnositelj koji je suvlasnik nekretnine. Za suvlasnički dio suvlasnik mora priložiti izjavu kojom potvrđuje da je suglasan i upoznat sa podnošenjem prijave za korištenje ove mjere.

Prihvatljivi korisnici mjera su fizičke osobe, državljani Republike Hrvatske kao i strani državljani i osobe bez državljanstva te fizičke osobe koje imaju namjeru trajnog nastanjenja na području Općine Rešetari s ciljem rješavanja svojeg stambenog pitanja kupnjom stana ili obiteljske kuće odnosno gradnjom i rekonstrukcijom obiteljske kuće na području Općine Rešetari.

Ako je prebivalište prijavljeno na adresi obiteljske kuće/stana, Korisnik mjera i članovi njegovog zajedničkog kućanstva dužni su isto zadržati na toj adresi najmanje idućih 10 godina od dana sklapanja Ugovora o dodjeli bespovratnih sredstava.

Ako prebivalište još nije prijavljeno, Korisnik mjera i članovi njegovog zajedničkog kućanstva dužni su u roku od 3 godine od dana sklapanja Ugovora o dodjeli bespovratnih sredstava prijaviti prebivalište na adresi obiteljske kuće / stana te zadržati prebivalište na toj adresi najmanje idućih 10 godina.

Izuzetak od obveze zadržavanja prebivališta mogu imati djeca Korisnika ako se u međuvremenu osamostale ili osnuju vlastite obitelji.

**III. UVJETI ZA PRIJAVITELJE**

Potpore se mogu ostvariti za slijedeće mjere pod slijedećim uvjetima:

1. Oslobođenje od plaćanja komunalnog doprinosa prilikom gradnje, rekonstrukcije ili dogradnje kuće

Ovu mjeru moguće je koristiti u skladu sa Pravilnikom minimalnih tehničkih uvjeta za projektiranje i gradnju stanova iz programa društveno poticane stanogradnje (»Narodne novine«, broj 106/04, 25/06 i 121/11), te ista primjerice podrazumijeva oslobađanje od plaćanja za površinu kuće

- za 3 - članu obitelj neto korisna površina 74,25 m2,

- za 4 - članu obitelj neto korisna površina 81 m2,

- za 5 - članu obitelj neto korisna površina 98,55 m2.

Potpora je jednokratna po obitelji odnosno po stambenom objektu i može se kombinirati s drugom mjerom iz Programa.

1. Oslobođenje od plaćanja komunalne naknade prve 3 godine od dana početka korištenja nekretnine

Korisnici ove mjere su uz korisnike iz Mjere 1. i osobe koje su na području Općine Rešetari kupile stan/ kuću u skladu sa uvjetima iz Mjere 1.

Potpora je jednokratna po obitelji odnosno po stambenom objektu i može se kombinirati s drugom mjerom iz ovog Programa.

1. Sufinanciranje rate kredita za vrijeme trajanja subvencija

Korisnici ove mjere su osobe iz točke 1. i 2. ovog Programa, ali i osobe koje svoje stambeno pitanje ili stambeno pitanje svoje obitelji, rješavaju kreditom kod komercijalnih banaka bez obzira na već ostvarene subvencije iz drugih izvora, a rješavaju svoje stambeno pitanje kupnjom/građenjem/adaptacijom/rekonstrukcijom nekretnine.

Temeljem ove mjere korisnici ostvaruju pravo na subvenciju mjesečne rate kredita u visini od 10%, uz sljedeće uvjete:

- Maksimalni iznos kredita koji se subvencionira iznosi 70.000,00 EUR

- Rok otplate; minimalno 10 godina,

- Trajanje subvencije 3 godine, te dodatno 1 godina za maloljetno dijete, te 2 godine za svako novorođeno dijete, u vremenu subvencije.

Potpora je jednokratna po obitelji odnosno po stambenom objektu i može se kombinirati s drugom mjerom iz Programa.

Podnositelj zahtjeva za dodjelu bespovratnih sredstava može biti osoba kojoj je odobren stambeni kredit.

Korisnik Programa koji je vlasnik/suvlasnik nekretnine koja je predmet ugovora za MJERU 1, MJERU 2 ili MJERU 3., ne smije iz svog vlasništva otuđiti, prodati ili darovati nekretninu koja je predmet ugovora odnosno potpore i za koju je primio financijsku pomoć/subvenciju u roku od 10 godina od dana zaključenja Ugovora.

Ukoliko Korisnik programa otuđi nekretninu iz svog vlasništva u gore navedenom roku, Ugovor će se smatrati raskinutim te će Korisnik biti u obvezi izvršiti povrat dodijeljene financijske pomoći/subvencije u cjelokupnom iznosu Općini Rešetari.

Nakon odobravanja korištenja MJERE 1, MJERE 2 ili MJERE 3, korisnik s Općinom Rešetari zaključuje Ugovor te je dužan prilikom potpisivanja Ugovora dostaviti instrument osiguranja u obliku ovjerene zadužnice čiji trošak ovjere snosi Općina Rešetari, na iznos koji pokriva iznos odobrene financijske pomoći/subvencije, u korist Općine Rešetari.

**IV. PRIHVATLJIVI TROŠKOVI**

Iznos dodijeljenih bespovratnih sredstava u okviru MJERE 1., MJERE 2 i MJERE 3. utvrdit će se temeljem obračuna komunalnog doprinosa, obračuna komunalne naknade i Plana otplate priloženog uz Zahtjev za dodjelu bespovratnih sredstava.

Ukoliko je kredit odobren u drugoj valuti od EURA, iznos bespovratnih sredstava utvrdit će se u eurima po srednjem tečaju tečajne liste Hrvatske narodne banke važeće na dan podnošenja Zahtjeva za dodjelu sredstava.

Isplata dodijeljenih bespovratnih sredstava u okviru MJERE 1., MJERE 2. i MJERE 3. izvršavat će se kvartalno kroz 2024. godinu.

Ako podnositelj zahtjeva ostvaruje pravo na bespovratna sredstva za jednu od mjera iz Programa, iz drugih javnih izvora, nije dopušteno dvostruko financiranje istih što podnositelj zahtjeva jamči Izjavom o nepostojanju dvostrukog financiranja pod materijalnom i kaznenom odgovornošću.

Dvostruko financiranje podrazumijeva financiranje istih prihvatljivih troškova iz različitih izvora financiranja kako bi se od svih ostvarila financijska potpora.

Napomena: Korisnici subvencioniranih stambenih kredita mogu podnijeti zahtjev za dodjelu bespovratnih sredstava za ovu mjeru.

**V. POSTUPAK I ROK PODNOŠENJA ZAHTJEVA**

Zahtjev za jednu od mjera podnosi se na propisanom obrascu zahtjeva (OBRAZAC M-1, M-2 ili M-3) uz koji se obvezno dostavlja sljedeća pripadajuća dokumentacija:

Za MJERU 1.:

1. Preslika osobne iskaznice za podnositelja zahtjeva
2. Dokaz o prijavljenom prebivalištu na području Općine Rešetari (ukoliko se mjera koristi za gradnju nekretnine za osobe koje nisu u mogućnosti prijaviti prebivalište na području Općine Rešetari, Podnositelj zahtjeva, o istome daje Izjavu)
3. Dokaz/akt o građenju ili drugi odgovarajući akt nadležnog tijela kojim mu je dozvoljena gradnja, dogradnja ili rekonstrukcija kuće izdan od 01. siječnja 2024. godine
4. Dokaz o vlasništvu (zk izvadak, preslika Ugovora o kupnji nekretnine)
5. Obračun komunalnog doprinosa Općine Rešetari
6. Izjava o nepostojanju dvostrukog financiranja iz drugih izvora

Za MJERU 2.:

1. Preslika osobne iskaznice za podnositelja zahtjeva
2. Dokaz o prijavljenom prebivalištu na području Općine Rešetari (ukoliko se mjera koristi za dogradnju/rekonstrukciju nekretnine za osobe koje nisu u mogućnosti prijaviti prebivalište na području Općine Rešetari, Podnositelj zahtjeva, o istome daje Izjavu)
3. Odgovarajući akt nadležnog tijela kojim mu je dozvoljena dogradnja ili rekonstrukcija kuće izdan od 01. siječnja 2024. godine
4. Dokaz o vlasništvu (zk izvadak, preslika Ugovora o kupnji nekretnine) od 01. siječnja 2024. godine
5. Izjava o nepostojanju dvostrukog financiranja iz drugih izvora

Za MJERU 3.:

1. Preslika osobne iskaznice za podnositelja zahtjeva i bračnog/izvanbračnog druga
2. Rodni listovi ili preslike osobnih iskaznica maloljetne djece
3. Dokaz o prijavljenom prebivalištu na području Općine Rešetari (ukoliko se mjera koristi za gradnju nekretnine za osobe koje nisu u mogućnosti prijaviti prebivalište na području Općine Rešetari, Podnositelj zahtjeva, o istome daje Izjavu)
4. Dokaz/akt o građenju ili drugi odgovarajući akt nadležnog tijela kojim mu je dozvoljena gradnja, dogradnja ili rekonstrukcija kuće izdan od 01. siječnja 2024. godine
5. Dokaz o vlasništvu (zk izvadak)
6. Dokaz o kupnji nekretnine (Ugovor o kupoprodaji) od 01. siječnja 2024. godine
7. Ugovor o stambenom kreditu kojem se prilaže Plan otplate odobren od 01. siječnja 2024. godine

Napomena: Sva dokumentacija se može se dostaviti u neovjerenoj preslici (neovjerenom preslikom smatra se i neovjereni ispis elektroničke isprave).

Zahtjevi za dodjelu bespovratnih sredstava mogu se podnijeti od dana objave Javnog poziva na mrežnoj stranici Općine Rešetari [www.resetari.hr](http://www.resetari.hr) te oglasnoj ploči Općine Rešetari.

Prijave se zaprimaju isključivo na obrascu koji je sastavni dio ovog poziva i objavljen je na službenoj stranici Općine Rešetari [www.resetari.hr](http://www.resetari.hr) , a dostavljaju se putem pošte ili osobno u pisarnicu Općine Rešetari na adresu:

**OPĆINA REŠETARI,**

**Vladimira Nazora 30, 35403 Rešetari**

„**PRIJAVA NA JAVNI POZIV ZA OSTVARIVANJE PRAVA IZ PROGRAMA MJERA ZA POTICANJE RJEŠAVANJA STAMBENOG PITANJA NA PODRUČJU OPĆINE REŠETARI- NE OTVARATI**.“

Na poleđini omotnice obvezno napisati ime, prezime i adresu pošiljatelja.

Rok za dostavu zahtjeva je 31. listopada 2024. godine ili do dana objave obavijesti o iskorištenosti raspoloživih sredstava i zatvaranju Javnog poziva, ovisno koji uvjet prije nastupi.

U slučaju iskorištenosti raspoloživih sredstava prije 31. listopada 2024. godine, Općina Rešetari će obavijest o iskorištenosti raspoloživih sredstava i zatvaranju Javnog poziva objaviti na mrežnoj stranici Općine Rešetari.

Zahtjevi se odobravaju prema redoslijedu zaprimanja (primitak pošiljke u poštanskom uredu ili primitak u Općini Rešetari), ako udovoljavaju uvjetima Javnog poziva, do iskorištenja raspoloživih sredstava.

Općina Rešetari može tražiti dopunu / pojašnjenje dokumentacije iz zahtjeva, nakon čega će se utvrditi

udovoljava li zahtjev uvjetima Javnog poziva.

**VI. POSTUPAK DODJELE BESPOVRATNIH SREDSTAVA**

Bespovratna sredstva za MJERU 1., MJERU 2. i MJERU 3. dodjeljuju se sukladno postupku i kriterijima propisanim Programom te Javnim pozivom dostupnim na mrežnoj stranici Općine Rešetari.